Må ikke forveksles med Landstrykeren.

***Landstrykere*** er en norsk langfilm fra 1989 som er basert på Knut Hamsuns roman med samme navn fra 1927. Filmen ble produsert av Norsk Film med Ola Solum som regissør og med manus skrevet av Hans Lindgren, Lars Saabye Christensen og Ola Solum.

Handlingen skildrer Nordland i overgangen mellom «nessekonge-tiden» og moderne tid på 1860-tallet. Innspillingene ble i hovedsak gjort i Sørdal nord for Skutvik i Hamarøy og på handelsstedet Vågsberget i Vågsøy med Helge Jordal, Trond Peter Stamsø Munch og Marika Lagercrantz i hovedrollene.

En lengre versjon ble sendt som tv-serie på NRK i 1990.

Produksjon
----------

Store deler av innspillingene ble gjort i Sørdal i Hamarøy.  Foto: TorbjørnS (2016) 
Innspillingenen til *Landstrykere* ble startet opp i Sørdal 24. mars 1988 med Hans Lindgren som regissør. 
Filmfolk, filmutstyr, rekvisitter og hus ble fløyet inn til det veiløse innspillingsstedet fra Skutvik. 
Etter tolv dager med innspilling som resulterte i mange ubrukelige filmopptak og budsjettsprekk trakk Hans Lindgren seg fra prosjektet og Ola Solum overtok som regissør.

Det medvirket 36 navngitte rolleinnhavere og to hundre statister i filmen.

Med unntak av et par mindre opptak ble filmingen av *Landstrykere* avsluttet mot slutten av august 1988.
*Landstrykere* hadde et opprinnelig budsjett på 16 millioner kroner og de totale kostnadene for produksjonen beløp seg til 31,2 millioner. I 1989 var dette tidenes dyreste norske filmproduksjon.

Handling
--------

Filmen er basert på det første bindet i Hamsuns Landstryker-trilogi og handlingen foregår i hovedsak i den fattige grenda Polden (Sørdal) mellom 1860- og 1870-tallet. Utgangspunktet er et kjærlighetsdrama som utspiller seg mellom Edevart og den unge og gifte kvinnen Lovise Magrete.

Eventyreren, løgneren og sjarmøren August kommer til grenda og skaper kaos og forhåpninger. Han finner en følgesvenn og beundrer i Edevart, og de begir seg langs kysten som omreisende kramkarer.

Mottagelse
----------

> Landstrykere har overhodet ikke vært lett salgbar
> 
> 
> Frida Ohrvik i Norsk filmdistribusjon til Aftenposten
> 
> 

*Landstrykere* hadde førpremierer i Oppeid, Måløy og Tromsø før den offisielle norgespremieren 17. august 1989.

Anmeldere i de de største avisene ga filmen blandet omtale. I tromsøavisa Nordlys ble filmen omtalt som «praktfull» og den ble spådd som en kommende publikumssuksess. Aftenposten konkluderte med at filmen hadde «mange synlige hull» og i VG ble *Landstrykere* omtalt som «vakker men uten dybde».

Filmversjonen av *Landstrykere* spilte inn 6,1 millioner kroner på norske kinoer i løpet av 1989. Filmen ble utgitt på video 9. mars 1990 og på DVD i 2009. TV-serien, som var på fire 45-minutters episoder, ble solgt til NRK og vesttysk TV for 1,8 millioner kroner. Produksjonen ble ikke solgt til andre lands kringkastere, til tross for forhåndsforventinger om at både kino- og TV-versjonen skulle bli lett å selge på det internasjonale markedet. NRK sendte TV-serien første gang i løpet av romjula 1990.

*Landstrykere* påførte Norsk Film et økonomisk tap på 20 millioner kroner.

I hovedrollene (utvalg)
-----------------------

* Ane Maria: Liv Steen
* August: Helge Jordal
* Edevart: Trond Peter Stamsø Munch
* Jomfru Ellingsen: Hildegun Riise
* Karolius: John Sigurd Kristensen
* Knoff: Espen Skjønberg
* Lovise Magrete: Marika Lagercrantz
* Magnus: Karl Sundby
* Ragna: Liv Heløe
* Skaaro: Lasse Lindtner

Referanser
----------

1. 1 2 3  *Landstrykere* i Norsk filmografi
2. ↑  Hansen, Karin Synnøve (1942-) (1993). *Knut Hamsun: 1859-1993 : en filmografi*. Oslo: Det Norske filminstitutt. s. 35.
3. 1 2  Aftenposten 18. mars 1988. Opptakene begynne på Hamarøy neste uke... Besøkt 12. september 2016.
4. ↑  Aftenposten 5. april 1988. Hamsunbok blir TV-film. Besøkt 14. september 2016.
5. 1 2 3 4  Aftenposten 13. februar 1991. Kostet 33 millioner - solgte for åtte. Side 41. Besøkt 13. september 2016.
6. ↑  Aftenposten 29. august 1988. Frodige landstrykere i havn. Side 39. Besøkt 14. september 2016.
7. 1 2  Dagens Næringsliv 17. juli 1989. Statlig filmhøst. Besøkt 12. september 2016.
8. 1 2  Dagens Næringsliv 24. april 1990. Norsk Film A/S. En økonomisk grøsser. Besøkt 13. september 2016.
9. ↑  Aftenposten 2. august 1989. Mye Hamsun for pengene. Besøkt 14. september 2016.
10. ↑  NTB 3. august 1989. 'Landstrykere' - Norsk Films dyreste filmprosjekt endelig i havn. Besøkt 14. september 2016.
11. ↑  Aftenposten 29. juni 1989. Tre premiérer på én uke. Besøkt 14. september 2016.
12. ↑  Nordlys 15. august 1989. Landstrykere. Besøkt 14. september 2016.
13. ↑  Nordlys 16. august 1989. Filmanmeldelse. Besøkt 14. september 2016.
14. ↑  Aftenposten Morgen 16. august 1989. Når mye blir til lite film. Side 45. Besøkt 14. september 2016.
15. ↑  Aftenposten Aften 16. august 1989. Blandet kritikk. Side 5. Besøkt 14. september 2016.
16. ↑  VG 5. mars 1990. Videonytt. Besøkt 13. september 2016.
17. ↑  Aftenposten 22. desember 1990. 'Landstrykere' bedre på TV?. Besøkt 13. september 2016.
18. ↑  NTB 22. juni 1990. Danske Esben Høilund Carlsen ny adm.dir hos Norsk Film AS. Besøkt 13. september 2016.

Eksterne lenker
---------------

* (en) *Landstrykere* på Internet Movie Database Rediger på Wikidata

* (no) *Landstrykere* hos Filmfront Rediger på Wikidata

* (sv) *Landstrykere* i Svensk Filmdatabas Rediger på Wikidata

* (da) *Landstrykere* i Danmark Nationale Filminstitut Rediger på Wikidata

* (en) *Landstrykere* på AllMovie Rediger på Wikidata